Мађарско мишљење о Ивићевој Историји Срба у Војводини
У овогодишњој мартовској свесци мађарске социолошке ревије Századunk (Наше столеће), органу мађарских слободних мислилаца у Пешти, изашао је из пера Д-ра Фаркаша Гезе подужи приказ Ивићеве Историје Срба у Војводини. Не улазећи у појединости, приказивач одаје признање писцу на великоме труду при проучавању обилних историјских извора и око прибирања историјског материјала, а као главну одлику ове књиге истиче: објективну, верну и савесну обраду градива с једне стране, а мајсторско перо Ивићево с друге стране. Ивићеву књигу сматра за велику научну добит, јер ма колико да Ивић, са свога српског становишта, у појединим питањима одступа од становишта мађарских историчара, ипак је успео да нам да прегледан, веран и тачан опис најмрачнијег и најбурнијег периода из историје не само војвођанских Срба него и уошпте из историје јужних подунавских крајева, — дакле, углавном, слику доба борби са Турцима и доба робовања под Турцима. Приказивач држи да је само пожелети да из штампе изађе што више оваких књига које „искреним својим истраживањем научних истина служе свима нама за међусобно зближавање, све ако се у једној или другој својој констатацији и не слажу са схватањем других".

Извор 

Летопис Матице српске, књ. 324, св. 2/3 (мај-јуни 1930), стр. 277-278.

Прикази
Војводина